30 sarnaqäwi: Nakhaskir ch’aphi
MOISESAXA Horeb qulluruw pasto layku uwijanak anakitayna. Ukanwa nakhaskir mä ch’aphi uñjäna, ¡ukampis janiw nakhantkänti!
‘¡Kunarakïpach wali mayjarakisä! uñjanipunï’ sasaw Moisesax saräna. Kunapachatï jak’achasïna ukhaxa, ch’aphi taypitwa akham siri ist’äna: ‘Jan jak’achasinimti. Wiskhu kayumat apsusma, kawkjanktatix uka uraqix qullänawa’ sasa. Diosaw angelapnam parlaskäna, ukatwa Moisesax ajanup imantasïna.
Ukat Diosax akham sänwa: ‘Nayax markaj uñjta, Egipton t’aqhisiskiri. Jupanakar qhispiyäwa, ukat jumaruw khitäma jupanakar irpsuniñamataki’ sasa. Jehová Diosaxa markaparux Canaán suma uraqir irpañwa munäna.
Ukampis Moisesax sänwa: ‘Janiw nayax khitïktsa. ¿Kunjamarak saririststi? Saräxa “khitis khitantam” sapxchitanixaya, ¿kamsäsa?’ sasa.
‘Akham sätawa,’ sänwa Diosaxa, ‘Abraham, Isaac, Jacob uka nayra awkinakaman Jehová Diosapawa nayarux khitanitu’ sasa. Ukat Diosax saskakïnwa: ‘Ukaw nayan wiñayatak sutijaxa’ sasa.
‘Ukampisa ¿“Jehová Diosaw khitanitu” satpachas jan katuqapkitanisti, kamachäsa?’ sasaw Moisesax sarakïna.
‘¿Kunas amparamankixa?’ sasaw Diosax jiskt’äna.
Moisesax ‘mä thujruw’ sänwa.
‘Uraqir jaqnuqam’ sänwa Diosaxa. Kunapachatï Moisesax thujrup jaqnuqäna ukhaxa, mä asiruruw tuküna. Ukxaruxa, Jehová Diosax yaqha milagrwa uñacht’ayäna. Akham sänwa: ‘Ampar isimar luqantasim’ sasa. Moisesax iyaw sasaw luräna, ukat kunapachatï ampar aysusxäna ukhaxa, ¡amparapax khunur uñtasitänwa, janq’u! Lepra usunïkaspas ukhamänwa. Ukatxa, Jehová Diosax yaqha milagrompi lurañapatakiw ch’am churäna. Qhiparux akham sänwa: ‘Aka milagronak uñjasaw israelitanakax Jehová Diosan khitapäskapuniw sapxani’ sasa.
Ukatsti, Moisesaxa utaruw kutt’xäna, ukat Jetroruw akham säna: ‘Mirä amp suma, Egipto markaruw sarañ munta familiaranakajaru tumpiri’ sasa. Ukhamax sarmaya, waliki, sasaw Jetrox säna, ukat Egiptoruw kutt’äna.
Éxodo 3:1-22; 4:1-20.
Jiskt’äwinaka
- ¿Aka dibujonkki uka qullux kamsatasa?
- ¿Qullur uwija awatir anakiskän ukhaxa kuna muspharkañsa Moisesax uñjäna?
- ¿Nakhaskir ch’aphi taypit kamsanïnsa, ukat khitin arupänsa?
- ¿‘Egiptot markajar irpsunirapita’ satax Moisesax kamsänsa?
- ¿Moisesaruxa ‘khitis jumar khitantam’ sataxa kamsätaw sänsa Diosaxa?
- ¿Diosan khitapätapxa kunjamatsa Moisesax uñacht’ayañapäna?
Yaqha jiskt’äwinakampi
- Liyt’añamawa Éxodo 3:1-22.
Awisax Diosan amtäwiparjam janis lurirjamäkstanxa, Jehová Diosax yanapistaniwa, ¿kunjamsa uka tuqit ch’amañchistu Moisesaru kunatï paskäna ukaxa? (Éxo. 3:11, 13; 2 Cor. 3:5, 6.)
- Liyt’añamawa Éxodo 4:1-20.
¿Madián uraqin Moisesax 40 mara jakxän ukhaxa kunjam jaqïxansa, ukat khitinakatï Diosan markapan irpirïñ munapxi ukanakax kunsa Moisesat yatiqasipxaspa? (Éxo. 2:11, 12; 4:10, 13; Miq. 6:8; 1 Tim. 3:1, 6, 10.)
Jehová Diosax markapnam chiqañchistaspawa, ¿Moisesar paskäna ukax kunjams ch’amachistu? (Éxo. 4:12-14; Sal. 103:14; Heb. 12:4-11.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn